’n Airbus A340-600 van die SAL, soortgelyk aan die een wat vir die vervoer van pres. Cyril Ramaphosa gebruik word.
’n Enkele retoervlug op 21 Junie tussen Kaapstad en Johannesburg vir Rama­phosa en sy gevolg, in ’n tamaai Airbus A340-600, het die lugmag R1,5 miljoen gekos. Dié vierenjin-straler het 316 sitplekke.
Die gebruik van die SAL-vliegtuie kos die lugmag, wat die rekening moet betaal, tans sowat R50 miljoen oor vier maande.
Intussen sukkel die lugmag om binne sy begroting sy eie BBP-stralers vir gebruik deur die presidensie en ander BBP’s te herstel.
Die SAL verskaf bloot ’n brief met die koste van ’n vlug. Daar is nie enige ander vergelykende kwotasies vir die vlug soos wat daar normaalweg deur die tesourie vereis word nie. Die SAL wys ook nie hoe die koste van die vlug bereken word nie.
Ramaphosa het vroeër gesê hy vlieg óf met ’n lugmagvliegtuig óf met die SAL, maar nie met ’n huurvliegtuig nie, omdat dit ander maatskappye bevoordeel.
Dit was nadat ’n straler van die omstrede sakeman Zunaid Moti, wat ’n Interpol-voortvlugtige is, gehuur is om Ramaphosa op sy eerste buitelandse besoek as president na Botswana te vervoer.
Ná die pasafgelope Afrika-Unie-beraad in Mauritanië het Rama­phosa en die res van die Suid-Afrikaanse afvaardiging weer in ’n SAL-straler na Nouakchott gevlieg.
Die tesourie se staatskontrak RT-61, wat altyd ’n lys van goedgekeurde verskaffers vir huurvliegtuie verskaf het, het egter aan die einde van Januarie vanjaar verval.